จีนปกป้องประวัติด้านสิทธิมนุษยชน จากการตรวจสอบของคณะกรรมการด้านสิทธิมนุษยชน แห่งสหประชาชาติ
จีนกำลังพยายามปกป้องประวัติด้านสิทธิมนุษยชนของตนเอง ซึ่งกำลังถูกตรวจสอบโดยคณะกรรมการด้านสิทธิมนุษยชน ขององค์การสหประชาชาติที่นครเจนีวา
หลังจากการพิจารณาประวัติด้านสิทธิมนุษยชนของจีนเป็นวันแรกในกำหนดการ 3 วัน จีนยังคงยืนยันว่าประชาชนจีนมีเสรีภาพ ทั้งในด้านการแสดงความคิดเห็นและทางศาสนา โฆษกกระทรวงการต่างประเทศจีน เจียง หยูกล่าวกับผู้สื่อข่าวที่กรุงปักกิ่งในวันอังคารว่า รัฐบาลจีนมีพันธะในการปกป้อง และพัฒนาสิทธิมนุษยชนและว่ารัฐบาล ยังมุ่งเน้นในเรื่องการยกระดับมาตรฐานการครองชีพของชาวจีนด้วย คุณเจียงบอกว่า ปัจจุบันจีนมีการพัฒนาอย่างยั่งยืนทางเศรษฐกิจและได้ปรับปรุงโครงสร้างกฎหมายใหม่ ให้เปิดรับวัฒนธรรมที่แตกต่างหลากหลายมากขึ้นอย่างไรก็ตาม เธอกล่าวว่ายังคงมีความท้าทาย และปัญหามากมายที่จีนต้องแก้ไขโฆษกกระทรวงการต่างประเทศจีนยังบอกด้วยว่า จีนต้องการเจรจาอย่างจริงใจ และกว้างขวางกับประเทศอื่นๆเกี่ยวกับประเด็นเรื่องสิทธิมนุษยชน ในขณะเดียวกัน คุณเจียง หยูกล่าวถึงเรื่องธิเบตและองค์ดาไลลามะ ผู้นำทางศาสนาของธิเบต ที่เพิ่งได้รับฐานะพลเมืองกิตติมศักดิ์จากกรุงโรมประเทศอิตาลี ว่าธิเบตคือส่วนหนึ่งของประเทศจีนและการที่ประเทศต่างแสดงการยอมรับองค์ดาไลลามะถือเป็นการสบประมาทอำนาจอธิปไตยของจีน คุณเจียงระบุว่า ประเด็นเรื่ององค์ดาไลลามะนั้นแท้จริงแล้วไม่ได้เกี่ยวกับเรื่องสิทธิมนุษยชนหรือศาสนาแต่อย่างใดแต่เป็นเรื่องอธิปไตยแห่งชาติ และการแบ่งแยกดินแดนมากกว่า ทางด้านองค์ดาไลลามะยืนยันต่อสาธารณชนว่า ต้องการให้ธิเบตมีอิสระในการปกครองตนเองไม่ใช่การประกาศอิสรภาพจากจีน ผู้นำทางศาสนาของธิเบตกล่าวว่ารัฐบาลจีนพยายามลบล้างวัฒนธรรมของธิเบตโดยเฉพาะการปราบปรามกลุ่มผู้ประท้วงที่กรุงลาสาเมื่อปีที่แล้วที่ท่านเปรียบว่าเป็นเสมือนการประหารธิเบต องค์ดาไลลามะกล่าวว่า เจ้าหน้าที่รัฐบาลจีนที่จิตใจคับแคบมองว่าการมีอยู่ของธิเบตและจิตวิญญาณของธิเบตนั้น เป็นอันตรายที่จะทำให้เกิดการแบ่งแยกดังนั้นรัฐบาลจีน จึงพยายามลบล้างจิตวิญญาณและการมีอยู่ของธิเบต องค์ดาไลลามะ ลี้ภัยจากธิเบตสู่ประเทศอินเดียเมื่อ50 ปีที่แล้ว โดยในช่วงปลายเดือนมีนาคมปีนี้รัฐบาลจีนจะจัดพิธีรำลีกถึงเหตุการณ์เมื่อ 50 ปีก่อน ซึ่งจีนเรียกว่า การปลดปล่อยทาสชาวธิเบตนับล้านคน